MATYU
Matyu Riita Keyir Maji Kepi
1
Jisas Kraist Riiti Wayega Yechi Hi
1 Diita maji eeta Jisas Kraist riina yimowurek eeka tar wayega yechi maji. Jisas Kraist rii Devit riiti neja. Devit rii Ebraham riiti neja.
2 Ebraham rii Aisak riiti apoko.
Aisak rii Jekop riiti apoko.
Jekop rii Juda riiti apoko riiti yaka kumwoy yechaka eecha tar.
3 Juda rii Peres, Sara piiriiti apoko. Piiriiti awi siiti hi Tema.
Peres rii Hesron riiti apoko.
Hesron rii Ram riiti apoko.
4 Ram rii Aminadap riiti apoko.
Aminadap rii Nason riiti apoko.
Nason rii Salmon riiti apoko.
5 Salmon rii Boas riiti apoko. Riiti awi Rehap.
Boas rii Obet riiti apoko. Riiti awi Rut.
Obet rii Jesi riiti apoko.
6 Jesi rii aka tabo yima Devit riiti apoko.
Devit rii Solomon riiti apoko. Riiti awi sii Yuraia riiti mima.
7 Solomon rii Riaboam riiti apoko.
Riaboam rii Abaisa riiti apoko.
Abaisa rii Esa riiti apoko.
8 Esa rii Jihosapat riiti apoko.
Jihosapat rii Joram riiti apoko.
Joram rii Asaia riiti apoko.
9 Asaia rii Jotam riiti apoko.
Jotam rii Ehas riiti apoko.
Ehas rii Hesekaia riiti apoko.
10 Hesekaia rii Manasa riiti apoko.
Manasa rii Emos riiti apoko.
Emos rii Josaia riiti apoko.
11 Josaia rii Jekonaia riiti apoko yaka kumwoyeka eecha tar. Diita nediik Isrel ma yenya pokojichi Bebilon akamak ye ir.
12 Poko jichi ye irek, Jehonaia rii Sialtiel riiti apoko.
Sialtiel rii Serababel riiti apoko.
13 Serababel rii Abaiat riiti apoko.
Abaiat rii Elaiakim riiti apoko.
Elaiakim rii Eso riiti apoko.
14 Eso rii Sedok riiti apoko.
Sedok rii Ekim riiti apoko.
Ekim rii Elaiat riiti apoko.
15 Elaiat rii Eliesa rii apoko.
Eliesa rii Matan riiti apoko.
Matan rii Jekop riiti apoko.
16 Jekop rii Josep riiti apoko.
Josep rii Maria siiti ma.
Sii Jisas riiti awi. Riina eecha habatar Kraist.
17 Warek, na he. Ebraham riina heechi Devit riina heechi eeta ye wayega tar. Devit riina heechi Bebilon akamak ye i poko jir nedii heechi i eeta ye 14 wayega tabatar. Bebilon akama heechi i Kraist riiti nedii eechaba 14 wayega tabatar.
MARIA SIITA JISAS KRAIST RIINA YIMOWUR
18 Dii eeta Jisas Kraist riina yimowur nobo diitata. Riiti awi Maria siina Josep riina heechiken hisiichi heechitar. Worek, rii siin saka yatarek, sii yikapwa biika eecha siir. Holi Spiritek otiirek, sii eena eecha siiri, sii her. 19 Worek, siina yaken otiitar ma Josep rii ma kepi wey tarek, rii eena saka siina hibiya majin barek, rii siina eshar veenyechi heechi inyakan hikitar. 20 Josep rii eena hikitarek, Harapa riiti ejel rii heechirek, ya Josep riina eecha wor: “Josep, Devit riiti neja, mii opoche siina yuyeechi heechitanakech. Sii kata tawa yikapwa Holi Spiritek siina har. 21 Komas siita eeta yikapwa riina yimowunak riiti hi napa eecha haba, Jisas. Rii riiti ma mima yechi kapasek boboy bachi poyechi yesokwa hehar yicha tawa yikapwa. Eena riiti hi Jisas habato.”
22 Diita boboy sii sokwa tari, Harapa riita riiti piirapet riiti kujak mashi ya siiken sawor: 23 “Omunyego mima pochi sii hoyey yikapwan biika siichi yimowukiita. Yimowunak, riina eecha habakiita, Emanyuel.” (Diita maji eecha wocho, “God rii notaka eecha tawa.”)
24 Worek, Josep rii sokwa Harapa riiti ejel rii riina otiken eecha bar majin rii eena sumowur. Rii eena sumowurek, rii mima siina yar. 25 Siina yarek, rii siitaka eecha bana bana takasakech. Eecha ta iri, i Jisas riina yimowur. Yimowurek, Josep rii riina hi eecha habar, Jisas.